Brandstoftekort tref GautengGauteng gaan gebuk onder ŉ brandstoftekort met die handelaar BP wat glo die ergste geaffekteer word. Reggie Sibiya, uitvoerende hoof van die brandstofhandelaarsvereniging (FRA), het Maandag gesê die tekort aan brandstof is as gevolg van raffinadery in Durban wat gesluit is weens onbeplande instandhouding. ŉ Tweede oorsaak is ontwrigtings by Sapref, ŉ gesamentlike onderneming tussen Shell SA Raffinaderye en BP Suidelike Afrika, ook in Durban. “Ons hoop dat die ontwrigtings nie langer as ŉ week sal voortduur nie. Alles moontlik word gedoen om te verseker dat die situasie so gou moontlik na normaal terugkeer,” het Sibiya gesê. Meer as 100 vulstasies word glo geaffekteer. Petrolpompe in Gauteng het glo Sondag begin leegloop, wat veroorsaak het dat motoriste tougestaan het by vulstasies, veral in die townships. Die prys van petrol het verlede week met 51 sent gedaal.